S-656/2013

Mál þetta, sem var dómtekið 24. júlí sl., er höfðað með ákæru sérstaks saksóknara, útgefinni 26. júní 2013, á hendur M-kk-þgf I-kk-þgf G-kk-þgf, kt. 000000-0000, Bröttukinn 18, Hafnarfirði, „fyrir meiri háttar brot gegn skattalögum, sem framkvæmdastjóri og stjórnarmaður einkahlutafélagsins K 10, kt. 000000-0000, með því að hafa:

1. Eigi staðið skil á virðisaukaskattsskýrslum einkahlutafélagsins vegna uppgjörstímabilanna janúar – febrúar til og með september – október rekstrarárið 2009, og hafa eigi staðið ríkissjóði skil á virðisaukaskatti sem innheimtur var í starfsseminni, vegna sömu uppgjörstímabila, í samræmi við IX. kafla laga nr. 50/1988, um virðisaukaskatt, samtals að fjárhæð kr. 24.346.924, sem sundurliðast sem hér greinir:

Árið 2009

janúar – febrúar kr. 8.862.342

mars – apríl kr. 7.969.473

maí – júní kr. 1.673.819

júlí – ágúst kr. 3.833.270

september – október kr. 2.008.020

Samtals: kr. 24.346.924

Framangreind brot ákærða samkvæmt 1. tölulið ákæru teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005.

2. Látið undir höfuð leggjast að færa lögboðið bókhald og varðveita fylgiskjöl og önnur bókhaldsgögn einkahlutafélagsins rekstrarárið 2009.

Framangreind brot ákærða samkvæmt 2. tölulið ákæru teljast varða við 2. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. og 2. töluliður 1. mgr. 37. gr., sbr. 36. gr. laga nr. 145/1994, um bókhald, sbr. 1. gr. laga nr. 37/1995.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði kom fyrir dóminn við þingfestingu málsins og játaði brot sín greiðlega. Krafðist hann vægustu refsingar er lög leyfa. Ákærði óskaði ekki eftir skipun verjanda og var honum leiðbeint sem ólöglærðum. Er játning ákærða í samræmi við önnur gögn málsins og verður hann sakfelldur fyrir brot sín en þau eru í ákæru réttilega færð til refsiákvæða.

Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga. Um málavexti vísast til ákæruskjals. Sannað er að ákærði framdi brot þau sem greinir í ákæru. Ákærða hefur með háttsemi sinni unnið sér til refsingar.

Samkvæmt sakavottorði, sem liggur frammi í málinu hefur ákærði ekki áður gerst sekur um refsiverða háttsemi. Við ákvörðun refsingar er til þess að líta að brot ákærða teljast stórfelld. Þykir refsing ákærða hæfilega ákveðin fangelsi í níu mánuði, en rétt þykir að skilorðsbinda refsinguna þannig að hún falli niður að liðnum þremur árum haldi ákærði almenn skilorð 57. gr. almennra hegningarlaga nr. 19/1940. Þá verður ákærða gert að greiða sekt til ríkissjóðs, sem þykir hæfilega ákveðin 73.040.772 krónur. Verði sektin ekki greidd innan fjögurra vikna frá birtingu dóms þessa skal ákærði sæta í hennar stað fangelsi í 360 daga. Enginn sakarkostnaður hlaust af máli þessu.

Dóm þennan kveður upp Á-kvk-nf G-kvk-nf héraðsdómari.

D ó m s o r ð:

Ákærði, M-kk-nf I-kk-nf G-kk-nf, sæti fangelsi í 9 mánuði en fresta skal fullnustu refsingarinnar og skal hún falli niður að liðnum þremur árum fá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 73.040.772 krónur í sekt til ríkissjóðs innan fjögurra vikna frá birtingu dómsins, en sæti ella fangelsi í 360 daga.

Á-kvk-nf G-kvk-nf